เงินบาทเปิด 29.90/92 บาท
ธนาคารซีไอเอ็มบีไทย รายงาน เงินบาทเปิด 29.90/92 คาดแข็งค่าต่อจาก Flow ไหลเข้าตลาดหุ้น-ส่งออกโตดี
21 เม.ย. 2554

ธนาคารซีไอเอ็มบีไทย รายงาน เงินบาทเปิด 29.90/92 คาดแข็งค่าต่อจาก Flow ไหลเข้าตลาดหุ้น-ส่งออกโตดี
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 29.90/92 บาท/ดอลลาร์ แข็งค่าขึ้นอีกจากเย็นวานนี้ที่ปิดตลาดที่ระดับ 29.95/98 บาท/ดอลลาร์
เงินบาทวันนี้มีแนวโน้มจะแข็งค่าได้ต่อ เนื่องจากเชื่อว่าจะยังมี Flow ไหลเข้าในตลาดหุ้นอย่างต่อเนื่อง หลังจากที่ประชุมคณะกรรมการนโยบายการเงิน(กนง.) มีมติปรับขึ้นอัตราดอกเบี้ยอีก 0.25% มาอยู่ที่ระดับ 2.75% ประกอบกับรายงานตัวเลขการส่งออกของไทยล่าสุดในเดือนมี.ค.มีอัตราการเติบโตสูงถึง 30% ซึ่งทำให้กระทรวงพาณิชย์ปรับเป้าหมายการส่งออกปีนี้ขึ้นไปเป็น 12% จากเดิม 10%
"แนวโน้มวันนี้ บาทน่าจะแข็งค่าต่อ จาก Flow ที่ไหลเข้ามาเยอะ ตัวเลขส่งออกก็ดี น่าจะหนุนให้บาทแข็งค่าได้ต่อ ขณะที่เงินสกุลอื่นในภูมิภาคก็แข็งค่าขึ้นเช่นกันเมื่อเทียบกับดอลลาร์" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 82.30/33 เยน/ดอลลาร์ ส่วนเงินยูโรอยู่ที่ระดับ 1.4566/4568 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 29.85-29.95 บาท/ดอลลาร์